**III ИЗВРШАВАЊЕ БУЏЕТА**

Члан 7.

У складу са Упутством за припрему одлуке о буџету локалне власти за 2022. годину и пројекцијама за 2023. и 2024 годину, које је донео министар надлежан за послове финансија, на основу одредби члана 36а Закона о буџетском систему („Службени гласник РС“ бр. 54/2009, 73/2010, 101/210, 101/2011, 93/2012, 62/2013, 63/2013, 108/2013, 142/2014, 68/2015-др. закон, 103/2015, 99/2016, 113/2017,95/2018, 31/2019, 72/2019 и 149/2020), број запослених код корисника буџета не може прећи максималан број запослених на неодређено и одређено време, и то:

број запослених који се финансирају из буџета општине у 2022. години код свих корисника буџета износи:

* 80 запослена на неодређено време
* 12 запослених на одређено време

У овој Одлуци о буџету средства за плате се обезбеђују за број запослених из става 1. овог члана.

Члан 8.

За извршавање ове Одлуке одговоран је председник општине.

Наредбодавац за извршење буџета је председник општине.

Члан 9.

Наредбодавац директних и индиректних корисника буџетских средстава је функционер (руководилац), односно лице које је одговорно за управљање средствима, преузимање обавеза, издавање налога за плаћање који се извршавају из средстава органа, као и за издавање налога за уплату средстава која припадају буџету.

Члан 10.

За законито и наменско коришћење средстава распоређених овом Одлуком, поред функционера односно руководиоца директних и индиректних корисника буџетских средстава, одговоран је начелник општинске управе.

Члан 11.

Орган управе надлежан за финансије обавезан је да редовно прати извршење буџета и најмање два пута годишње информише надлежни извршни орган локалне власти, а обавезно у року од петнаест дана по истеку шестомесечног, односно деветомесечног периода.

У року од петнаест дана по подношењу извештаја из става 1. овог члана, надлежни извршни орган локалне власти усваја и доставља извештај Скупштини општине.

Извештај садржи одступање између усвојеног буџета и извршења и образложење великих одступања.

Члан 12.

Одлуку о промени апропријације и преносу апропријације у текућу буџетску резерву, у складу са чланом 61. Закона о буџетском систему доноси председник општине.

Члан 13.

Решење о употреби текуће буџетске и сталне буџетске резерве на предлог Општинске управе, доноси председник општине.

Члан 14.

Општинско веће одговорно је за спровођење фискалне политике и управљање јавном имовином, приходима и примањима и расходима и издацима на начин који је у складу са Законом о буџетском систему.

Члан 15.

Овлашћује се председник општине да, у складу са чланом 27ж Закона о буџетском систему, може поднети захтев министарству надлежном за послове финансија за одобрење фискалног дефицита изнад утврђеног дефицита од 10%, уколико је резултат реализације јавних финансија.

Члан 16.

Новчана средства буџета општине, директних и индиректних корисника средстава тог буџета, као и других корисника јавних средстава који су укључени у консолидовани рачун трезора општине, воде се и депонују на консолидованом рачуну трезора општине.

Члан 17.

Новчана средства на консолидованом рачуну трезра могу се инвестирати у 2022. години у складу са чланом 10. Закона о буџетском систему, при чему су у складу са истим чланом Закона, председник општине односно лице које он овласти, одговорни за ефикасност и сигурност тог инвестирања.

Члан 18.

Обавезе које преузимају директни и индиректни корисници буџетских средстава морају одговарати апропријацији која им је за ту намену овом одлуком одобрена.

Изузетно корисници из става 1. овог члана, у складу са чланом 54. Закона о буџетском систему, могу преузети обавезе по уговору који се односи на капиталне издатке и захтева плаћање у више година, на основу предлога органа надлежног за послове финансија , уз сагласност општинског већа .

Корисници буџетских средстава су дужни, да обавесте трезор локалне власти о намери преузимања обавезe, након потписивања уговора или другог правног акта којим се преузима обавеза, о преузимању обавезеи предвиђеним условима и роковима плаћања, обавесте о свакој промени која се тиче износа, рокова и услова плаћања и поднесу захтев за плаћање у прописаном року.

Корисник буџетских средстава, који одређени расход извршава из средстава буџета и из других прихода, обавезан је да измирење тог расхода прво врши из прихода из тих других извора.

Обавезе преузете у складу са одобреним апропријацијама, а не извршене у току године, преносе се у наредну годину и имају статус преузетих обавеза и у наредној буџетској години извршавају се на терет одобрених апропријација за ту буџетску годину.

Члан 19.

Корисник буџетских средстава може стварати обавезе и користити буџетску апропријацију само до износа утврђеног за поједину намену у буџету, односно до износа апропријације утврђене у Одлуци о буџету.

Преузете обавезе чији је износ већи од износа средстава предвиђених Одлуком су у супротности са Законом о буџетском систему, не могу се извршавати на терет буџета.

Члан 20.

Корисници буџетских средстава преузимају обавезе само на основу писаног уговора или другог правног акта, уколико законом није другачије прописано.

Плаћање из буџета неће се извршити уколико нису поштоване процедуре утврђене чланом 56. став 3. Закона о буџетском систему.

Члан 21.

Обавезе према корисницима буџетских средстава извршавају се сразмерно оствареним приходима и примањима буџета. Ако се у току године приходи и примања смање, расходи и издаци буџета извршаваће се по приоритетима, и то: обавезе утврђене законским прописима на постојећем нивоу и минимални стални трошкови неопходни за несметано функционисање корисника буџетских средстава.

Ако корисници буџетских средстава не остваре додатне приходе и приливе из других извора финансирања, расходи и издаци планирани по том основу неће се извршавати на терет општих прихода буџета.

Члан 22.

Средства распоређена за финансирање расхода и издатака корисника буџета преносе се на основу њиховог захтева и у складу са одобреним квотама у тромесечним плановима. Уз захтев корисници су дужни да доставе комплетну докуменатцију за плаћање (копије).

Члан 23.

Корисници буџетских средстава пренеће на рачун извршења буџета до 31. децембра 2022. године, средства која нису утрошена за финансирање расхода у 2022. години, а која су овим корисницима пренета у складу са Одлуком о буџету општине Косјерић за 2022. годину.

Члан 24.

Локална власт у 2022. години може планирати укупна средства потребна за исплату плата запослених које се финансирају из буџета локалне власти, тако да масу средстава за исплату дванаест месечних плата планирају полазећи од нивоа плата исплаћених за август 2021. године, као и увећања плата прописаних законом којим се уређује буџетски систем.

**Средства за плате се планирају на бази броја запослених који раде, а не систематизованог броја запослених.**

У међувремену на Скупштини РС 3. новембра 2021. године усвојен је Закон о буџету Републике Србије за 2022.годину:

„У 2022. години планира се увећање основице: - за 8% запосленима у здравственим установама, Министарству одбране, запосленима у установама социјалне заштите, здравственим радницима у заводима за извршење кривичних 21 санкција и здравственим радницима у Заводу за спорт и медицину спорта Републике Србије, почев од плате за децембар 2021. године. - за 7% код осталих буџетских корисника и корисника организација за обавезно социјално осигурање, почев од плате за децембар 2021. године.

У буџетској 2022. години неће се вршити обрачун и исплата поклона у новцу, божићних, годишњих и других врста награда и бонуса и примања запослених ради побољшања материјалног положаја и побољшања услова рада, као и других примања из члана 120. став 1. тачка 4. Закона о раду („Службени гласник РС”, бр. 24/05, 61/05, 54/09, 32/13, 75/14, 13/17-УС, 113/17 и 95/18-аутентично тумачење), предвиђених посебним и појединачним колективним уговорима и другим актима, за директне и индиректне кориснике буџетских средстава буџета Републике Србије, локалне власти и кориснике средстава организација за обавезно социјално осигурање, осим јубиларних награда за запослене и новчаних честитки за децу запослених. У 2022. години не могу се исплаћивати запосленима код корисника буџетских средстава награде и бонуси који према међународним критеријумима представљају нестандардне, односно нетранспарентне облике награда и бонуса..”

Уколико јединице локалне власти не планирају у својим одлукама о буџету за 2022. годину и не извршавају укупна средства за исплату плата на начин утврђен Законом о буџету Републике Србије за 2022 годину, министар надлежан за послове финансија привремено ће обуставити пренос трансферних средстава из буџета Републике Србије, односно припадајућег дела пореза на зараде, док се висина средстава за плате не усклади са ограничењем.

Министар надлежан за финансије ближе уређује начин и садржај извештавања о планираним и извршеним средствима за исплату плата.

Члан 25.

У спровођењу одредбе члана 4. став 1. Закона о одређивању максималног броја запослених у јавном сектору («Службени гласник РС», број 68/15), актом Владе се утврђује максомалан број запослених на неодређено време у систему локалне самоуправе на предлог Генералног секретаријата Владе и, уз прибављено мишљење Министраства државне управе и локалне самоуправе и Министарства финансија. Комисија Владе ће давати сагласност за повећање броја запослених у јединицама локалне самоуправе које имају мањи број запослених на неодређено време од максималног броја, на предлог Министарства државне управе и локалне самоуправе.

Члан 26.

Директни корисник буџетских средстава не може заснивати радни однос са новим лицима без сагласности министарства надлежног за послове финансија.

Индиректни корисници буџетских средстава не могу заснивати радни однос са новим лицима без сагласности министарства надлежног за послове финансија, а на предлог председника општине.

Члан 27.

Образложење одлуке о буџету мора садржати табелу 1. у којој ће се исказати (на економских класификација 411 и 412), планиранизнос средстава за плате у складу са одредбама Закона о буџету Републике Србије за 2022. годину и планирана средстава за плате за 2022. годину,упоредо по корисницима буџета локалне власти, како би министарство надлежно за финансије пратило поштовање смерница датих упутством.

Члан 28.

Корисници буџетских средстава додељивања уговора о набавци добара, пружању услуга или извођењу грађевинских радова, морају да поступе у складу са Законом о јавним набавкама („Службени гласник РС“ број 91/2019).

Члан 29.

За финансирање дефицита текуће ликвидности, који може да настане услед неуравнотежености кретања у приходима и примањима, расходима и издацима буџета, као и дугорочно задуживање ради финансирања или рефинансирања капиталних инвестиционих пројеката, Скупштина општине се може задужити у складу са одредбама члана 33, 34. и 35. Закона о јавном дугу («Сл.гласник РС»бр.61/2005,107/2009 ,78/2011, 68/2015, 95/2018, 91/2019 и 149/2020).

Члан 30.

Општинско веће је одговорно за спровођење фискалне политике и управљање јавном имовином, приходима и примањима, расходима и изадацима на начин који је у складу са Законом о буџетском систему.

Овлашћује се Председник општине да у складу са чланом 27ж Закона о буџетском систему, може поднети захтев министарству надлежном за послове финансија за одобрење фискалног дефицита изнад утврђеног дефицита од 10 %, уколико је резултата реализације јавних инвестиција.

Члан 31.

Изузетно, у случају да се буџету општине определе актом наменска трансферна средства, укључујући и наменска трансферна средства за надокнаду штете услед елементарних непогода, као и у случају уговарања донације, чији износи нису били познати у поступку доношења Одлуке о буџету, орган управе надлежан за финансије на основу тог акта отвара одговарајуће апропријације за извршавање расхода по том основу, у складу са чланом 5. Закона о буџетском систему.

Члан 32.

Директни и индиректни корисници буџетских средстава у 2020. години обрачунату исправку вредности нефинансијске имовине исказују на терет капитала, односно не исказују расход амортизације и употребе средстава за рад.

Члан 33.

Приоритет у извршавању расхода за робе и услуге корисника буџетских средстава имају расходи за сталне трошкове, трошкове текућих поправки и одржавања и материјал.

Корисници буџетских средстава дужни су да обавезе настале по основу сталних трошкова, трошкова текућих поправки и одржавања, материјала, као и по основу капиталних издатака измире у року утврђеном законом који регулише рокове измирења новчаних обавеза у комерцијалним трансакцијама.

Уколико корисници средстава буџета локалне власти у извршвању расхода и издатака поступе супротно одредбама става 1. и 2. овог члана, министар надлежан за послове финансија привремено ће обуставити пренос трансферних средстава из буџета Републике Србије, односно припадајућег дела пореза на зараде.

Члан 34.

Поштовање приоритета у извршавању расхода и издатака и спровођење мера за побољшање финансијске дисциплине пратиће се на основу месечног извештавања о стању доцњи (доспеле, а неизмирене обавезе ) од стране корисника буџетских средстава.

Уколико јединице локалне самоуправе не извештавају о доцњама, у складу са Правилником о садржају и начину финансијског извештавања о планираним и оствареним приходима и примањима и планираним и извршеним расходима и издацима јединица локалне самоуправе («Службени гласник РС», број 79/2011), министар надлежан за послове финансија привремено ће обуставити пренос трансферних средстава из буџета Републике Србије, односно припадајућег дела пореза на зараде.

Члан 35.

Законом о буџетском систему („Службени гласник РС“ број 54/09, 73/10, 101/10, 101/11, 93/12, 62/13, 63-13-испр., 108/13, 142/14, 68/15-др.закон, 103/15, 99/16, 113/2017, 95/2018, 31/2019, 72/2019 и 149/2020) прописано је да родно одговорно буџетирање подразумева родну анализу буџета и реструктурирање прихода и расхода са циљем унапређења родне равноправности. Увођењем принципа родне равноправности у буџетски процес наставља се са унапређењем програмског модела буџета.

План увођења родно одговорног буџетирања спроводи се постепеним укључивањем буџетских корисника. До краја 2021. године предвиђено је да се заокружи процес постепеног увођења родно одговорног буџетирања за све буџетске кориснике сходно члану 16 (ц7) Закона о буџетском систему („Службени гласник РС“ број 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019, 72/2019 и 149/2020)

Увођење родно одговорног буџетирања подразумева да су буџетски корисници дужни да укључе у своје финансијске планове принцип родне равноправности. Такође, увођење родно одговорног буџетирања у програмски модел буџета подразумева да принцип родне равноправности буде садржан у програмској структури (класификацији) коју примењују буџетски корисници.

Члан 35а.

Јавна предузећа и други облици организовања чији је оснивач општина Косјерић, дужна су да најкасније до 30. новембра 2022. године, део од најмање 50% добити, односно вишка прихода над расходима, по завршном рачуну за 2021. годину уплате у буџет општине Косјерић.

Члан 36.

Ову Одлуку објавити у Службеном листу општине Косјерић, на интернет страници општине Косјерић и доставити Министарству надлежном за послове финансија.

Члан 37

Ова одлука ступа на снагу наредног дана од дана објављивања у Службеном листу општине Косјерић

Број: 400-48/2022

СКУПШТИНА ОПШТИНЕ КОСЈЕРИЋ

ПРЕДСЕДНИК СКУПШТИНЕ ОПШТИНЕ

Татјана Коковић